מהפכה במטבח

מהפכה במטבח היא תוכנית מציאות תיעודית ישראלית המבוססת על הפורמט הבריטי "Ramsay's kitchen nightmares". במסגרת התוכנית, השף אסף גרניט עוזר למסעדות לצאת מהקשיים ומייעץ להן. התוכנית שודרה החל מ-17 באוקטובר 2015 בערוץ 2 במסגרת הזכיינית "רשת", והחל מעונתה השלישית משודרת ברשת 13. בכל תוכנית השף אסף גרניט מוזמן למסעדה אחרת אשר חווה קשיים פיננסים וניהוליים. בשלב הראשון הוא בוחן את רמת השירות, טעם המנות, היגיינת המקום והתנהלות העובדים בו. לאחר שצפה במתרחש והבין איפה בעליו טועים, הוא מזמן אותם, מציין בפניהם את הבעיות הדרושות תיקון ומלווה אותם בתהליך אישי לשיפור רמת הניהול והשירות במקום. בשלב האחרון, לאחר שהבחין בשיפור ושינוי בניהול המסעדה הוא עושה למסעדה מייק-אובר חיצוני, מוסיף מנות חדשות לתפריט ואף משנה את קונספט המסעדה. התוכנית מצולמת בסגנון המאפיין תוכניות דוקומנטריות, ומצולמת לרוב בעזרת שתיים או שלוש מצלמות. לאורך התוכנית שזורים קטעי ראיונות עם גיבורי הפרק, המפרטים בדיעבד את שהתחולל במהלך הצילומים, כנהוג בתוכניות ריאליטי. רוב הפרקים מתחילים בהצגה המסעדה והבעיות שמהן היא סובלת; לאחר מכן מגיע גרניט וטועם את המנות, מתרשם מעיצוב המקום, הניקיון והמטבח, ומהדינמיקה בין העובדים. לאחר מכן הוא מציע הצעות לייעול ושיפור במסעדה. בחלקה האחרון של התוכנית, הפקת התוכנית משפצת ומעצבת את המסעדה מחדש ומספקת למסעדה כלי מטבח חדשים, וגרניט בונה מחדש את התפריט. בחלק זה מוטמע גם תוכן שיווקי בתוכנית, כאשר רוב מרכיבי המנות החדשות הן בחסות שופרסל ואביזרי המטבח הם בחסות חברת קיטשן ליין. הטמעה זו של תוכן שיווקי בתוכנית זכתה לביקורת. עם פתיחת העונה השלישית של התוכנית, העירו ביקורות בעיתונות הישראלית כי התוכנית החלה להתמקד יתר על המידה בפן המשפחתי של ניהול המסעדה, תוך ניצול בעיות משפחתיות למטרות רגש, וזנחה לשם כך את ההתמקדות במסעדנות. באתר וואלה כתב המבקר אבנר שביט כי שתי העונות הראשונות של התוכנית היו ״אחד הדברים הכי מדהימים בטלוויזיה המקומית. יותר מאשר תוכנית ריאליטי זו הייתה יצירת דוקו, ולא סתם, אלא כזו שטובי התסריטאים היו מתקשים להמציא את גלריית הדמויות והמקומות שלה״. עם זאת, העיר על פרק פתיחת העונה השלישית כי ״כבר מן הביסים הראשונים התברר שנקודות התורפה אינן דווקא בטיב האוכל, כי בסך הכל רוב המנות טעימות. הצרות, אם כן, היו מתחום הפסיכולוגיה הארגונית והדינמיקה הבין-אישית, והמשימה העיקרית של השף המקצוען הייתה להשכין שלום בין האב לבן ולהרגיל את האם להיות קצת פחות שתלטנית. בשביל זה, לא צריך אותו וגם לא את התוכנית הזו״. העונה הראשונה עלתה לשידור באוקטובר 2015 וכללה 5 פרקים. העונה השנייה עלתה לשידור בנובמבר 2016 וכוללת 10 פרקים. מרבית המסעדות בעונה הזאת נסגרו לאחר מכן. העונה השלישית עלתה לשידור בנובמבר 2017 וכוללת 10 פרקים. עם פתיחת העונה, העירו ביקורות בעיתונות הישראלית כי התוכנית החלה להתמקד יתר על המידה בפן המשפחתי של ניהול המסעדה. העונה הרביעית עלתה לשידור בדצמבר 2018. העונה מותגה בפרומואים כ "עונת המשימות הבלתי אפשריות". זוהי העונה הארוכה ביותר בתולדות מהפכה במטבח. הסדרה הייתה מועמדת לפרס האקדמיה הישראלית לטלוויזיה לתוכנית הדוקו-ריאליטי הטובה ביותר לשנת 2016. מידע וכתבות: אתר האינטרנט הרשמי של מהפכה במטבח, באתר רשת וואלה! תרבות‏, "זה סכנת נפשות לאכול את זה חי": הצצה ל"מהפכה במטבח", באתר וואלה, 21 באוקטובר 2015 ביקורות: דנה שמש, "מהפכה במטבח": אסף גרניט ממתק מהגיהנום, באתר nrg‏, 18 באוקטובר 2015 סמדר שילוני, "מהפכה במטבח": גרניט, תעשה לי תפריט, באתר ynet, 3 בנובמבר 2016 אפרת מלטר, "מהפכה במטבח": גם מתכון מנצח אפשר להרוס, באתר nrg‏, 3 בנובמבר 2016 אבנר שביט‏, אומנת עם סירים: "מהפכה במטבח" הפכה ל"סופר נני", באתר וואלה, 8 בנובמבר 2017 אפרת מלטר, יש דברים שאפילו השף גרניט לא יכול להציל, באתר nrg‏, 8 בנובמבר 2017 סמדר שילוני, "מהפכה במטבח": נא להכיר - אסף גרניט, מטפל משפחתי, באתר ynet, 8 בנובמבר 2017 אלכסנדר כץ, 'רשת' ממשיכה בשבוע הטוב שלה: 'מהפכה במטבח' סיימה עונה עם יותר מ-30%, באתר אייס, 3 בנובמבר 2015 ""מהפכה במטבח": גם מתכון מנצח אפשר להרוס". NRG. נבדק ב-2017-11-28. אבנר שביט‏, אומנת עם סירים: "מהפכה במטבח" הפכה ל"סופר נני", באתר וואלה, 8 בנובמבר 2017 סמדר שילוני, "מהפכה במטבח": נא להכיר - אסף גרניט, מטפל משפחתי, באתר ynet, 8 בנובמבר 2017 "יש דברים שאפילו השף גרניט לא יכול להציל". NRG. נבדק ב-2017-11-28.